作者:李賀
標題:追賦畫江潭苑四首
內容:吳苑曉蒼蒼，宮衣水濺黃。小鬟紅粉薄，騎馬佩珠長。路指臺城迥，羅燻袴褶香。行雲沾翠輦，今日似襄王。寶襪菊衣單，蕉花密露寒。水光蘭澤葉，帶重剪刀錢。角暖盤弓易，靴長上馬難。淚痕沾寢帳，勻粉照金鞍。剪翅小鷹斜，絛根玉鏇花。秋垂妝鈿粟，箭箙釘文牙。狒狒啼深竹，鵁鶄老濕沙。宮官燒蠟火，飛燼汙鉛華。十騎簇芙蓉，宮衣小隊紅。練香薰宋鵲，尋箭踏盧龍。旗濕金鈴重，霜幹玉鐙空。今朝畫眉早，不待景陽鐘。